ทางรถไฟสายดาร์จีลิงหิมาลัย

ทางรถไฟสายดาร์จีลิงหิมาลัย () เนื่องจากรถหัวจักรและขบวนรถมีขนาดย่อมจึงเป็นที่รู้จักในนาม รถไฟของเล่น (Toy Train) เป็นรถไฟรางแคบขนาด 2 ฟุต (610 มิลลิเมตร) เดินรถจากสถานีชุมทางนิวชัลปาอิคุฬี (New Jalpaiguri) ในเมืองศิลิคุฬี (Siliguri) กับเมืองดาร์จีลิง (Darjeeling) ในรัฐเบงกอลตะวันตก ประเทศอินเดีย ก่อสร้างช่วงปี พ.ศ. 2422–2424 ระยะทาง 78 กิโลเมตร บนระดับความสูงชั้นต่าง ๆ ตั้งแต่สถานีชุมทางนิวชัลปาอิคุฬีที่มีความสูง 100 เมตรจากระดับน้ำทะเล ไปจนถึงสถานีดาร์จีลิงที่มีความสูง 2,200 เมตรจากระดับน้ำทะเล ขบวนรถจึงมีขนาดเล็กเพื่อความเหมาะสมแก่การเดินทางที่คดเคี้ยวบนเทือกเขาหิมาลัย

ทางรถไฟสายดาร์จีลิงหิมาลัยเดินรถโดยใช้รถจักรไอน้ำดีเอ็ชอาร์ บีคลาส (DHR B Class)Hughes, Hugh (1994). Indian Locomotives: Part 3 – Narrow Gauge 1863–1940. Harrow, Middlesex: The Continental Railway Circle, p. 34Marshall, Lawrence G (2001). Indian Narrow Gauge Steam Remembered. East Harling, Norfolk: Plateway Press, pp. 60–61 ซึ่งถูกใช้งานมาตั้งแต่ยุคอาณานิคมและมีให้บริการทุกวัน นอกจากหัวรถจักรไอน้ำแล้วยังมีหัวรถจักรดีเซลให้บริการด้วย

ทางรถไฟสายดาร์จีลิงหิมาลัยได้รับเกียรติจากยูเนสโกให้เป็นมรดกโลกในนามทางรถไฟภูเขาของประเทศอินเดีย (Mountain Railways of India) เมื่อ พ.ศ. 2542 ร่วมกับทางรถไฟสายภูเขานีลคิรี (Nilgiri Mountain Railway) และทางรถไฟสายกาลกา-ศิมลา (Kalka–Shimla Railway) ส่วนทางรถไฟสายเขามาเถราน (Matheran Hill Railway) อยู่ในบัญชีเบื้องต้นของมรดกโลก

 ระเบียงภาพ 

 อ้างอิง 

 แหล่งข้อมูลอื่น 

 Darjeeling Himalayan Railway Society site
 More pictures of Darjeeling and the railroad at the University of Houston Digital Library 
 Darjeeling Himalayan Railway BBC video documentary

หมวดหมู่:รัฐเบงกอลตะวันตก
หมวดหมู่:การขนส่งระบบรางในประเทศอินเดีย
หมวดหมู่:แหล่งมรดกโลกในประเทศอินเดีย